**Ef. 4:6-16**

**“In God se huisgesin het elkeen ŉ taak en elkeen doen sy deel.”**

Andries Burger, GK Pinetown, 2 September 2018

Kinders – ?

Die tweede helfte van hierdie brief is ŉ oproep en ŉ verduideliking, ŉ voorskrif van hoe gelowiges moet lewe.

Ons lewenswandel – wat ons dink, sê en doen – moet in ooreenstemming wees,

dit moet pas, by die roeping wat ons van God ontvang het.

Laat ek dit met ŉ voorbeeld verduidelik.

Wanneer ŉ sokkerspeler die bal gryp en daarmee hardloop, dan pas sy optrede nie by sy roeping as sokkerspeler nie.

Wanneer hy egter die bal net met sy voete of kop hanteer, dan pas dit by sy roeping.

Wanneer ŉ kind van God soos die wêreld – bv. om selfsugtig net aan jouself te dink – dan pas dit nie by jou roeping nie.

Wat is ons roeping? Dit het Paulus is die eerste drie hoofstukke mooi uiteengesit, ek noem ŉ paar:

* Ons is nie meer geestelik dood nie, want God het ons saam Christus lewendig gemaak (Ef. 2:5). Ons roeping is om geestelik lewendig te wees – geesteelik sterk met Christus wat deur geloof in ons harte woon (3:16,17).
* Deur die versoening wat Jesus deur sy bloed vir ons verkry het, is ons God se kinders saam in sy huisgesin (2:19); ons is God se volk, sy eiendom (1:11,13). Ons roeping is om te lewe soos sy kinders in sy huisgesin, sy volk, sy eiendom. Mense moet kan sien wie ons Pa en ons Eienaar is.
* Ons lewens moet in liefde gewortel en gegrondves wees (3:17); liefde vir God en ander mense behoort uit ons gedagtes, ons woorde en uit ons gewoontes en dade uit te straal soos wat dit perfek in Jesus Christus is.
* Ons is deur God bestem om heilig en onberispelik te wees (1:4).
* Ons as gelowiges moet saam ŉ geestelike huis wees waarin God woon (2:22)

As dit ons roeping is, hoe behoort gelowiges te lewe sodat ons lewens sal pas by hierdie wonderlike roeping om soos God se kinders in sy huisgesin te lewe? Dit is wat Paulus nou in die res van die brief gaan leer.

Die heel eerste wat Paulus leer is dat ons gesindheid by ons roeping moet pas (v.2).

Kinders van God moet nederig wees, en vriendelik, en geduldig en ons moet mekaar in liefde verdra.

Sonder hierdie gesindheid sal niks van die ander dinge wat nog volg enigsins moontlik wees nie.

Hierdie was juis Christus se gesindheid, en as sy gesindheid nie in en deur ons lewe nie, dan gaan ons niks van die ander dinge reg kan doen nie.

Want dan is dit nie Hy nie maar ons wat dit in ons eie gesindheid wil doen –

en ons gesindheid is sondig en kan tot niks goeds lei nie.

Selfs al beywer jy vir watter goeie saak ook al.

Eiewaardigheid en selftrots;

norsheid, bakleierigheid en kortaf houding;

ongeduld en kort van draad wees;

liefdeloosheid en getwis met ander

sal al die ander sake wat Paulus verder gaan leer kelder.

Ons is oor die algemeen nie ernstig genoeg om aan te dring dat gelowiges Jesus se gesindheid sal uitleef nie.

Ons moet ophou om te aanvaar dat party gelowiges se gesindheid nie pas by ons roeping nie.

Met Jesus in jou hart behoort jy ook sy gesindheid uit te leef.

As dit nie so is nie, moet jy Hom dringend opsoek want self gaan jy dit nie regkry nie.

Na die gepaste gesindheid kom Paulus by die eenheid tussen gelowiges.

“v. 3 Ons moet ons daarop toelê om die eenheid wat die Heilige Gees tussen ons gesmee het te handhaaf deur in vrede met mekaar te lewe. “

Die Gees het alles weggeneem wat skeiding gemaak het tussen God en die mense wat deur Jesus vrygekoop is van sonde.

Hy het ook die skeidingsmure tussen alle mense wat in Hom versoen is afgebreek en ons een huisgesin een volk van God gemaak.

Die Heilige Gees leef in elkeen van God se kinders en soos ŉ hoefsmid twee stukke yster aanmekaar smee dat dit soos een yster word, so smee die Gees almal wat in Christus glo en in Hom leef saam in eenheid.

Geen debat nie, Paulus stel die as ŉ feit dat die Gees ŉ eenheid tussen ons gesmee hét.

Sewe keer hamer Paulus op die woordjie één. Sewe is die simbool van volledigheid, van volheid, en daarmee beklemtoon Paulus die sekerheid van eenheid tussen almal wat in Jesus glo, almal saam kinders is in God se een huisgesin.

Één liggaam – die algemene Christelike kerk van alle tye en plekke uit alle tale en rasse.

Één Gees – wat van die Vader en die Seun uitgaan as Trooster en Leermeester vir elkeen wat glo in Christus

Één hoop – een en dieselfde sekerheid wat die een Gees in elke gelowige werk dat ons in Christus met God versoen is en dat die allerwonderlikste erfenis vir ons reeds gereed is en in die hemel bewaar word.

Één Here – een Koning, een Heerser in elke gelowige se lewe

Één geloof – wat die een Gees in elke gelowige werk om aan die een Christus alleen vas te gryp en aan al sy gawes deel te kry

Één doop – een inlywing in Jesus Christus.

Dieselfde inlywing al word dit soms op verskillende lewenstye in die sakrament uitgebeeld.

Vir verbondskinders die belofte van God van inlywing as deel van sy verbondsmense;

en vir die wat nie die genade beloftes reeds as kinders ontvang het, eers nadat die persoonlike inlywing in geloof bevestig is.

Één God en Vader van almal. Een geestelike huis waarin een God bly, een geloofsvolk, een huisgesin.

Dit kan tog nie anders dat ware gelowiges hierdie eenheid sal erken en handhaaf nie?

Eerstens in elke gemeente self. Saam aanbid, saam verootmoedig, saam eet, saamwerk. Ek het ŉ ongemak wanneer een gemeente verskillende samekomste reël vir mense met verskillende voorkeure. Paulus het bv. nie ŉ Joodse en ŉ Griekse gemeentes gestig onder die Galasiërs nie. Hulle moes met opoffering en selfverloëning in liefde die vrede en eenheid van Christus handhaaf.

Maar dit pas ook dat ons eenheid tussen gemeentes en tussen verskillende kerke en kerkverbande wat dieselfde geloofskernwaarhede bely sal handhaaf.

Waar ons nie dieselfde geloof en dieselfde Christus in gemeen het nie, is hierdie eenheid noodwendig nie gesmee nie.

Maar ons is al te geneig om ons af te skei van almal wat anders dink en doen as ons. Ons eie kerk se geskiedenis is vrot van hierdie sonde.

As dit nog in jou en ons lewe dat ons in meerderwaardigheid optree teenoor ander wat dieselfde Christus bely, moet ons ons daarvan bekeer want dit pas nie by ons roeping nie.

Om by ons roeping te pas, moet ons ons daarop toelê, ons moet moeite doen om die eenheid te handhaaf, om dit te bewaar en in stand te hou.

Hoe?

Deur in vrede met mekaar te leef.

Was dit nie juis duidelik sigbaar verlede week toe Thulani Hlela van KwaMashu en Umbumbulu/Umlazi hier gepreek het nie?

Almal wat hier was vertel dat, net soos vorige jare, daar ŉ onmiddellike liefdeseenheid was en is. Al is hy ŉ Zulu en ons Afrikaners en al moes ons in Engels praat en luister.

Die rede vir vrede en eenheid lê by die eenheid wat die Heilige Gees tussen ons smee. Uit ons self is dit nie moontlik nie.

Met Jesus se gesindheid (v.2) en met die eenheid wat die Heilige Gees smee kan en behoort ons in vrede die eenheid met gelowiges in ons gemeente en daarbuite te bewaar – dit is wat pas by ons roeping.

Van v. 7 af wys Paulus dat ons eenheid nie ŉ eendersheid is nie. Ons is een deur die Gees, maar ons is nie almal dieselfde nie. Hy gee aan elkeen van ons gawes, en Hy gee aan elkeen verskillende gawes. Daar is verskeidenheid in ons eenheid.

Wat word met gawes bedoel. Ons haak maklik in debatte vas hieroor wat nie altyd waardevol is nie.

Eenvoudig gestel is die iets wat jy kan doen, iets wat dalk vir ander moeilik is of waarvan hulle nie hou nie – maar vir jou is dit maklik en jy geniet dit. Soos Lizel wat koekbak; Hanlie wat naaldwerk doen; as jy ŉ afdak wil opsit vra vir Johan Willemse om te help, en so kan ek aangaan...

Dit kan geestelike goed wees soos om mense moed in te praat of om die Bybel te kan verduidelik.

Dit kan ook iets wees wat jy het om te kan deel – soos ekstra blyplek, of ŉ hoë inkomste waarmee jy ander kan help...

Paulus leer dat dit Christus is wat hierdie aanlegte of talente of goed vir ons gee.

En dat Hy dit vir ons gee met die doel om die samekoms van gelowiges, die gemeente daarmee te bedien sodat hulle bevoordeel word deur wat Christus vir jou gegee het.

Oral waar Paulus daarvan skryf, soos hier in v. 7 is hy baie duidelik dat elkeen van ons, elke gelowige het iets ontvang wat in die liggaam moet werk.

Maar die hartseer is dat baie gelowiges, ook in hierdie gemeente, nie die gawe wat die Here deur hulle in die gemeente wil gebruik aanwend nie.

Meeste kere dalk bloot uit gewoonte om niks by te dra nie,

ander kere met verskonings dat hulle nie dink hulle het iets om by te dra nie, of dat hulle skaam is.

Dit lyk asof party dink dis net die predikant, en ouderlinge en diakens wat iets moet doen (en dit lyk asof party predikante ook dink net hulle kan...).

Ons glo dat die Bybel God se Woord is en daarom die absolute waarheid.

Dan moet ons erken dat elkeen een of ander gawe van Christus gekry het en dat Hy dit vir die gemeente se opbou wil gebruik.

Om dit nie te doen nie, is om ongehoorsaam te wees aan God en dit is sonde.

Mens sou nogal kon sê dat as jy die gawe wat Hy vir die gemeente bedoel het vir jouself hou, dan steel jy dit by die gemeente...

Maar dit pas nie by ons roeping nie!

Elkeen wat glo is reeds God se kind in sy huisgesin, en in sy huisgesin het elkeen ŉ taak en elkeen van God se kinders bring hulle kant.

Leef saam met die gemeente sodat jy kan agterkom waarmee jy kan help. Soek en skep ŉ geleentheid om jou gawes vir die gemeente in te span.

Saam Paulus wil ek dit jou op die hart druk – moenie eenkant bly nie, moenie dit wat jy kan doen weerhou nie, dit pas nie by jou roeping as God se kind nie.

En as jy reeds jou gawes in die gemeente laat werk, lê jou steeds en meer daarop toe.

Behalwe dat almal gawes ontvang het, is daar party wat God spesifiek vir iets ekstra ook roep.

Ons verstaan is dat dit die predikant, ouderlinge en diakens is.

Christus gee ons aan die gemeente as ŉ gawe.

Nie om die gemeente se werk te doen nie, en veral nie om die gemeente se werk te belemmer met allerhande reëls en beheermaatreëls nie.

Hy gee ons om die gemeente toe te rus, om hulle af te rig sodat hulle hulle eie werk kan doen.

Doen ons dit – is ons gedurig aan die vra hoe ons die gemeente kan toerus of die geleentheid kan gee om hulle gawes te gebruik?

Of doen ons dinge wat ander gelowiges eintlik moes gedoen het –

en daarmee ontneem ons hulle van die geleentheid om hulle gawes te gebruik?

Hierdie toerusting is veral geestelik – sodat die gelowiges in die gemeente sterk sal wees wanneer allerhande geloofsdwalinge op hulle pad kom.

Dink maar aan dinge soos –

jy moet jou huis reinig en salf of te keer dat daar weer ingebreek word;

as jy net glo sal dit beter gaan en sal jy gesond word, sal jy werk kry;

of pas op wat jy sê sodat jy nie dalk dood spreek en nie lewe nie;

of ek glo in Jesus en ek het nie ander gelowiges of “die kerk” nodig nie.

Toegeruste gelowiges val nie hiervoor nie, hulle raak nie op hol oor sulke nonsies nie.

God sê ons het toerusting nodig om ons af te rig om ons werk te kan doen –

om weg te bly en nie die toerusting van predikant, ouderling en diaken op te soek en daarop aan te dring, is minagting en verwerping van ŉ gawe wat God gee omdat Hy weet jy het dit nodig. Dit is hooghartig en beter wil weet as God self – en dit is die wortel van alle sonde.

Onthou egter dat Paulus baie duidelik stel dat dit Christus is wat die gawes gee.

Sonder Hom wat dit gee en die Gees wat dit aanvuur kan ons dit nie doen nie.

In v. 8 haal hy aan uit Ps. 68 dat Christus wat neergedaal het, die vyand oorwin het en krygsgevangenis saamgeneem het en gawes aan mense uitgedeel het.

Om dit reg te verstaan moet ons die oorspronklike teks ondersoek. Die OAV is nader daaraan “Hy het gevangenes gevange geneem” of in direkte Engels “He led captivity captive..”

Jy sou kon sê dat Jesus “teruggevange krygsgevangenes” saamgeneem het.

Hy het krygsgevangenis terug gevang.

Wat beteken dit?

Ek verstaan dit so, en daar is heelparty ander verklaarders wat dit ook so verstaan:

Deur die oorsprong van die duiwel was gelowiges as’t ware deur sonde krygsgevange gehou sodat ons nie in God se koninkryk van waarde kon wees nie.

Maar toe Jesus neerdaal en die duiwel en die sonde oorwin aan die kruis en met sy opstanding, het Hy ons deur sy verdienste uit ons sonde-gevangenis bevry en ons vir Hom krygsgevange geneem.

Ons is nou onder sy bewaking en beskerming en bevel.

Omdat Jesus ons vrygemaak het uit die sonde se gevangenesskap,

daarom is ons nou sy krygsgevangenis

vir wie Hy nou gawes gee

om sy liggaam, die gemeente te bedien.

Jesus se oorwinning maak jou vry om in vreugdevolle, dankbare gehoorsaamheid die gawes wat Hy aan jou gegee het, in die gemeente en tot die gemeente se voordeel te gebruik. Dit pas by ons roeping!

Mag die Heilige Gees jou en my en al die gelowiges in hierdie gemeente aanvuur om te lewe soos wat by ons roeping pas –

met Jesus se gesindheid,

in vrede en eenheid met ander gelowiges wat die Heilige Gees tussen ons smee,

terwyl ons mekaar bedien met die gawes wat Jesus aan ons gee.

Amen